Nye små striber til Aalborg Zoo. Et zebraføl er blevet født, og du kan allerede nu komme på barselsbesøg.

Så er der kommet en ny nordjysk baby til Aalborg Zoo. Et lille zebraføl kom til verden mandag eftermiddag. Det var et længe ventet zebraføl, der kom til verden efter godt et år i maven på den 10-årige hoppe, Nanna, det fortæller Aalborg Zoo. - Vi tror, det er et lille hingsteføl, vi har fået, men vi har endnu ikke haft mulighed for at komme så tæt på, at vi kan være helt sikre, siger dyrepasser Jette Pedersen. Hvis der skulle være nogle nordjyske zebraentusiaster, eller bare zebraføl interesserede, er der allerede nu mulighed for at tage på barselsbesøg. Zoobesøgende er nemlig meget velkommen til med lidt forsigtighed at gå indenfor i den afrikanske savannestald og se den lille ny.